text: Illa admet l'error d'anar a una festa multitudinària: "La millor distància és no ser-hi"
  El ministre de Sanitat diu que els ciutadans "tenen raó" d'haver criticat la seva presència a una entrega de premis amb més d'un centenar de persones
  Redacció 28/10/2020 - 16.21 Actualitzat 29/10/2020 - 19.18
  El ministre de Sanitat, Salvador Illa, s'ha penedit d'haver assistit aquest dilluns al vespre a la festa del cinquè aniversari del diari El Español, que dirigeix Pedro Jota Ramírez, i que va aplegar més d'un centenar de persones a Madrid, en ple estat d'alarma.
  Després de l'allau de crítiques a les xarxes, Illa ha admès que "els ciutadans no ho han entès i tenen raó". "La millor distància és no ser-hi", ha assegurat.
  "Vaig anar-hi, com molts d'altres, perquè es premiava les Forces Armades per la seva col·laboració en la gestió de la Covid. Em semblava que havia de fer un exercici de suport a la seva actuació. Jo no m'hi vaig quedar al sopar. Però, tot i complir-se totes les mesures, tenen raó els ciutadans i era millor no anar-hi", ha dit Illa
  Illa s'ha excusat en la seva intervenció a la sessió de control del govern espanyol al Congrés, i s'ha reafirmat en una entrevista al programa Planta Baixa.
  "Vaig anar a l'acte perquè es premiava les forces armades per la seva col·laboració en la gestió de la Covid. Tot i complir-se totes les mesures, tenen raó els ciutadans i era millor no anar-hi." @salvadorilla, ministre de @sanidadgob #PlantaBaixaTV3
  ▶ https://t.co/QvFVA9heUi pic.twitter.com/v5kpo2vUx0
  "M'he excusat, he donat les explicacions pertinents", ha dit el ministre a TV3, mentre que ha mostrat la seva preocupació pel "cansament" de la ciutadania per tants mesos de pandèmia.
  Illa ha dit que va assistir-hi en representació institucional "el temps estrictament necessari" per reconèixer la feina de les Forces Armades, i que després de l'entrega del premi se'n va anar.
  Tot i que l'acte complís les recomanacions sanitàries, assegura Illa, entén que no s'hagi entès la seva presència a la gala que es va fer al Gran Casino de Madrid, amb més d'un centenar de persones, entre ministres i líders polítics.
  "Fins i tot en els actes que es compleix la distància i els requisits és millor evitar-los", ha assegurat
  A més del ministre Illa, van assistir-hi la ministra de Defensa, Margarita Robles, que era una de les premiades de la nit, o el de Justícia, Juan Carlos Campo.